PATVIRTINTA

Telšių rajono savivaldybės tarybos 2015 m. lapkričio 26 d.

sprendimu Nr. T1-319

**LAIKINO APNAKVINDINIMO PASLAUGŲ SKYRIMO IR TEIKIMO TVARKOS APRAŠas**

**I. BENDROSIOS NUOSTATOS**

1. Laikino apnakvindinimo paslaugų skyrimo ir teikimo tvarkos aprašas (toliau – aprašas) reglamentuoja laikino apnakvindinimo paslaugų skyrimo, teikimo ir mokėjimo už paslaugas tvarką.

2. Laikino apnakvindinimo paslaugos teikiamos Telšių socialinių paslaugų centro Nakvynės namuose (toliau – Socialinių paslaugų teikėjas).

3. Apraše vartojamos sąvokos:

3.1. Socialinės rizikos suaugęs asmuo – darbingo amžiaus asmuo, esantis socialiai atskirtas dėl to, kad elgetauja, valkatauja, piktnaudžiauja alkoholiu, narkotinėmis, psichotropinėmis ar toksinėmis medžiagomis, yra priklausomas nuo azartinių lošimų, yra įsitraukęs ar linkęs įsitraukti į nusikalstamą veiklą, yra patyręs ar kuriam kyla pavojus patirti psichologinę, fizinę ar seksualinę prievartą, smurtą šeimoje ir yra iš dalies ar visiškai netekęs gebėjimų savarankiškai rūpintis asmeniniu (šeimos) gyvenimu ir dalyvauti visuomenės gyvenime.

3.2. Socialinės rizikos suaugusių asmenų apskaita – socialinės rizikos suaugusių asmenų sąrašas, formuojamas Telšių rajono savivaldybės administracijos Socialinės paramos ir rūpybos skyriuje (toliau – Socialinės paramos ir rūpybos skyrius), vadovaujantis Telšių rajono savivaldybės tarybos (toliau – Taryba) sprendimu nustatyta tvarka.

3.3. Laikinas apnakvindinimas – nakvynės ir būtinųjų paslaugų (asmens higienos, buitinių) suteikimas asmenims, kurie yra benamiai, piktnaudžiauja alkoholiu, narkotinėmis, psichotropinėmis ar toksinėmis medžiagomis, esant krizinei situacijai ir pan., kai nesuteikus šių paslaugų iškyla grėsmė asmens sveikatai ar gyvybei.

4. Kitos šiame apraše vartojamos sąvokos atitinka Lietuvos Respublikos socialinių paslaugų įstatyme ir kituose teisės aktuose apibrėžtas sąvokas.

**II. LAIKINO APNAKVINDINIMO PASLAUGOS TURINYS**

5. Laikino apnakvindinimo paslaugos suteikiamos Telšių rajono savivaldybėje gyvenamąją vietą deklaravusiems arba joje faktiškai gyvenantiems asmenims (šeimoms).

6. Laikino apnakvindinimo paslaugos sudėtis: informavimas, konsultavimas, tarpininkavimas ir atstovavimas, nakvynės suteikimas, minimalių buitinių ir asmeninės higienos paslaugų organizavimas (virtuvėlė, dušas ir t.t.), esant poreikiui, sveikatos priežiūros paslaugų, apsaugos organizavimas.

7. Laikino apnakvindinimo paslaugos skiriamos:

7.1. socialinės rizikos suaugusiems asmenims;

7.2. socialinės rizikos šeimoms;

7.3. senyvo amžiaus asmenims;

7.4. policijos ar greitosios medicinos pagalbos tarnybų į Nakvynės namus pristatytiems asmenims, esant sveikatos priežiūros specialistų išvadai, kad asmeniui nereikalinga būtinoji medicinos pagalba.

8. Laikino apnakvindinimo paslaugos trukmė – ne ilgiau kaip 3 paros, teikiamos nuo 20.00 val. iki 8.00 val.

9. Laikino apnakvindinimo paslaugos skiriamos nemokamai.

**III. LAIKINO APNAKVINDINIMO PASLAUGOS TEIKIMAS**

10. Asmuo (bendruomenės nariai ar kiti suinteresuoti asmenys, nurodę priežastį, dėl kurios asmuo, vienas iš suaugusių šeimos narių, negali to padaryti pats), pageidaujantis, kad jam būtų skirta laikino apnakvindinimo paslauga, esant aplinkybėms, nurodytoms 7.4 p., kreipiasi į Socialinių paslaugų teikėją, kitais atvejais – į Socialinės paramos ir rūpybos skyrių arba į gyvenamosios vietos seniūniją.

11. Kartu su užpildytu Prašymu-paraiška socialinėms paslaugoms gauti (SP-8 forma, patvirtinta Lietuvos Respublikos socialinės apsaugos ir darbo ministro) asmuo pagal galimybes pateikia:

11.1. asmens tapatybę patvirtinantį dokumentą (pasą, asmens tapatybės kortelę, leidimą gyventi Lietuvoje (ne ES valstybių piliečiams);

11.2. neįgaliojo pažymėjimą (jei asmeniui nustatytas neįgalumas);

11.3. esant poreikiui gali būti prašoma pažymos apie asmens paleidimą iš laisvės atėmimo, kardomojo kalinimo vietos, socialinės bei psichologinės reabilitacijos įstaigos, psichiatrijos ligoninės ir kitų dokumentų (jei asmeniui tokie dokumentai buvo išduoti).

12. Priėmus asmens prašymą dėl socialinių paslaugų skyrimo seniūnijos gyventojui – seniūnijos socialinio darbo organizatorius, miesto gyventojui – Socialinės paramos ir rūpybos skyriaus specialistas ne vėliau kaip per 5 darbo dienas nuo asmens (šeimos) raštiško prašymo gavimo įvertina socialinių paslaugų poreikį.

13. Atvejais, nurodytais 7.4 p., kai asmeniui kyla grėsmė jo sveikatai ar gyvybei ir asmuo neturi gyvenamosios vietos, laikino apnakvindinimo paslaugos gali būti suteiktos nenustačius socialinių paslaugų poreikio. Socialinių paslaugų teikėjo darbuotojas per 1 darbo dieną įvertina socialinių paslaugų poreikį ir jį kartu su prašymu ir bylos dokumentų kopijomis perduoda Socialinės paramos ir rūpybos skyriui.

14. Sprendimą dėl laikino apnakvindinimo paslaugos skyrimo (forma SP-9, patvirtinta Lietuvos Respublikos socialinės apsaugos ir darbo ministro) per 3 darbo dienas nuo prašymo pateikimo dienos priima Telšių rajono savivaldybės administracijos direktorius arba jo įgaliotas Socialinės paramos ir rūpybos skyriaus darbuotojas. Sprendimo originalas išsiunčiamas Socialinių paslaugų teikėjui, kopija segama į asmens bylą Socialinės paramos ir rūpybos skyriuje.

15. Asmenys, kuriems skiriama laikino apnakvindinimo paslauga, Telšių rajono savivaldybės administracijos socialinės paramos teikimo komisijos siūlymu gali būti įtraukti į Socialinės rizikos suaugusių asmenų apskaitą.

**IV. BAIGIAMOSIOS NUOSTATOS**

16. Informacija apie asmenis, gaunančius laikino apnakvindinimo paslaugas, suvedama į socialinės paramos informacinę sistemą SPIS, kaupiama asmens byloje.

17. Socialinių paslaugų teikėjas už praėjusių biudžetinių metų laikino apnakvindinimo paslaugos teikimą kiekvienais metais atsiskaito iki sausio 20 d. Socialinės paramos ir rūpybos skyriui pateikdamas ataskaitą.

18. Šio aprašo įgyvendinimo kontrolė vykdoma Tarybos sprendimu nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_